Kings kan Van Breda dalk weer gebruik | Netwerk24
Deur Michael Green 12 November 2019 20:30
Scott van Breda kan dalk hierdie seisoen weer vir die Southern Kings in die Pro14-reeks in aksie wees. Foto: Getty Images
Die Kings het Van Breda gedurende hul afgelope oorsese toer vir twee wedstryde by die Engelse klub Worcester Warriors geleen.
Teen die Glasgow Warriors het Van Breda as plaasvervanger op die veld gegaan, maar die afgelope naweek teen die Ospreys was hy in die beginspan.
Die lenige heelagter was toe een van die Kings se uitblinkers in hul oorwinning van 16-14 oor die Walliese span.
"Ons is besig om met Worcester te onderhandel oor die moontlikheid dat hy steeds – of iewers vorentoe weer – vir ons beskikbaar kan wees," sê Robbi Kempson, die Kings se waarnemende hoofafrigter.
"Worcester kyk nog of hulle sonder hom sal kan regkom en sal ons laat weet."
Alan Solomons, 'n voormalige hoofafrigter van die Kings, is Worcester se direkteur van rugby.
Hy en Kempson het voorheen lank saam gewerk toe Kempson die Oostelike Provinsie se Akademie bestuur het.
Masixole Banda kan verwoesting saai met sy aanvallende spel op die droër plaaslike velde. Foto: Gallo Images
"Dis nie asof ons nie vertroue het in die ander heelagters in ons groep nie," sê Kempson.
"As Scott wel kom, kan die jonger manne (soos Andell Loubser, Michael Botha en Courtney Winnaar) baie by hom leer.
"Teen die Ospreys het Scott gewys hoe goed hy op 'n nat veld is. Sy lynskoppe en stelskoppe was iets ysliks."
Van Breda het deur die OP se Akademie-stelsel gekom en het tussen 2012 en 2015 64 keer vir die OP en twee keer vir die Kings gespeel.
In 2016 is hy Kaapstad toe waar hy 20 keer vir die Westelike Provinsie en drie keer vir die Stormers in aksie was.
Hy het toe 'n draai gemaak by die Jersey Reds – dieselfde span wat die Kings se een slot Jerry Sexton vroeër vanjaar nog aangevoer het – voordat hy verlede jaar by Worcester aangesluit het.
Die Kings het ook nog vir Masixole Banda wat heelagter kan speel. Die ervare Banda is egter gevaarliker op die droër plaaslike velde as die swaar en nattes oorsee.